સર્બિયાના સ્ટાર ખેલાડી નોવાક જોકોવિચે જુઆન માર્ટિન ડેલ પોટ્રોને પરાજય આપી ત્રીજી વખત યુએસ ઓપનનું ટાઇટલ જીતી લીધું છે અને તેણે પેટ સામ્પ્રાસના ૧૪ ગ્રાન્ડ સ્લેમ જીતવાના રેકોર્ડની બરાબરી કરી લીધી છે. આઠમી વખત યુએસ ઓપનની ફાઇનલમાં રમનાર જોકોવિચે પોટ્રો સામે ૬-૩, ૭-૬, ૬-૩થી વિજય મેળવ્યો હતો.જોકોવિચ આ પહેલાં ૨૦૧૧ અને ૨૦૧૫માં પણ અહીં ચેમ્પિયન બન્યો હતો અને ગ્રાન્ડ સ્લેમ જીતવાના મામલે નડાલથી ત્રણ અને ફેડરરથી છ ટાઇટલ પાછળ છે. રોજર ફેડરરે ૨૦ અને નડાલે ૧૭ ગ્રાન્ડ સ્લેમ જીત્યા છે. જોકોવિચ ગત વર્ષે કોણીની ઈજાને કારણે યુએસ ઓપનમાંથી ખસી ગયો હતો. જોકોવિચે આ પહેલાં જુલાઈમાં વિમ્બલ્ડનનું ટાઇટલ જીત્યું હતું. જોકોવિચની આ જીત બાદ છેલ્લા ૫૫માંથી ૫૦ ગ્રાન્ડ સ્લેમ બિગ ફોર એટલે કે, ફેડર, નડાલ, જોકોવિચ અથવા એન્ડી મરેએ જીત્યા છે.